送陳君保作喆赴廣漕
作者：王邁
朝代：宋

paragraphs: 昔我與君俱妙齡，同時充貢鄉曲英。
君携令名遜伯氏，天性好義甚好名。
薄俗斗粟有德色，君視名第鴻毛輕。
此事今無古亦少，百鳥羣中孤鳳鳴。
老天相知苦不早，囊書匣劍猶書生。
累年文屋提鐵騎，共我掎角參齊盟。
我于再戰偶得雋，君雖屢衂無弱兵。
長鬚忽持雙鯉至，短褐欲訪五羊城。
紅粉蛛絲期已近，金灘鸂鶒眼偏明。
知君圖南非左計，九萬扶摇第一程。
疇昔韓蘇行脚處，一草一木被光明。
鱷魚久出海若避，白鶴詩留泉石清。
葛仙丹井未湮沒，伏波銅柱餘崢嶸。
君行窺奇摘海異，澆沃磊塊氣愈盈。
閩士南征可車載，間有鐵中夸錚錚。
商瑚夏璉只君是，此寶豈久道邊橫。
吹送鶚書風借便，殿前奏賦摩空聲。
當家魁相衣缽在，會趾前美大門閎。
壽母一笑春生頰，繡輿錦誥來將迎。
牽衣兒女莫惜別，爲君爲親在此行。
計程何日到庾嶺，梅花雪片飛瓊瑛。
魁占羣芳差易耳，相期心事在和羹。